b"\n_START_ARTICLE_\nPeter Fister (arhitekt)\n_START_SECTION_\n\xc5\xbdivljenje in delo\n_START_PARAGRAPH_\nLeta 1964 je z diplomo Rekonstrukcije z uporabo merskega modula in proporcionalnosti na primerih rimskih spomenikov v \xc5\xa0empetru diplomiral na Fakulteti za arhitekturo v Ljubljani, 1972 kon\xc4\x8dal podiplomski \xc5\xa1tudij v Rimu in 1974 doktoriral v Ljubljani z disertacijo Arhitektura protitur\xc5\xa1kih taborov na slovenskem. Kot raziskovalec je v letih 1966 in 1967 delal v Gr\xc4\x8diji na \xc3\x89cole Fran\xc3\xa7aise d'Ath\xc3\xa8nes ter bil 1971 in 1972 na podiplomskem \xc5\xa1tudiju konzervatorstva na ICCROM v Rimu. Med letoma 1966 in 1974 je bil zaposlen kot arhitekt konservator na Zavodu za spomeni\xc5\xa1ko varstvo v Kranju. Od 1974 naprej je predaval na Fakulteti za arhitekturo Univerze v Ljubljani, od 1986 kot redni profesor za predmeta\xc2\xa0\xc2\xbbRazvoj (zgodovina) arhitekture\xc2\xab\xc2\xa0in\xc2\xa0\xc2\xbbPrenova arhitekture in konservatorstvo\xc2\xab. Vzporedno je doslej predaval na dodiplomskem \xc5\xa1tudiju oddelka za etnologijo Filozofske fakultete in na Oddelku za krajinsko arhitekturo Biotehni\xc5\xa1ke fakultete Univerze v Ljubljani. Na podiplomskem \xc5\xa1tudiju je redno predaval na Fakulteti za arhitekturo, Fakulteti za gradbeni\xc5\xa1tvo in Oddelku za restavratorstvo Akademija za likovno umetnost in oblikovanje Univerze v Ljubljani, na Fakulteti za arhitekturo v Zagrebu, ob\xc4\x8dasno tudi na drugih univerzah v Italiji in Avstriji. Bil je dekan mati\xc4\x8dne fakultete in prorektor ljubljanske univerze._NEWLINE_Profesor Fister je utemeljil metodo interdisciplinarnega na\xc4\x8drtovanja prenove in varstva stavbne dedi\xc5\xa1\xc4\x8dine (Obnova in varstvo arhitekturne dedi\xc5\xa1\xc4\x8dine, 1979; Metodologija in modeli revitalizacije starih mestnih in va\xc5\xa1kih jeder, 1981). V raziskovalnem delu pa se je med drugim posvetil zgodovini stavbarstva (Arhitektura slovenskih protitur\xc5\xa1kih taborov, 1975; Umetnost stavbarstva na Slovenskem, 1986)."